Kunstefees om Abraham Kriel-kinderhuis se deure oop te hou | Maroela Media
Abraham Kriel Kindersorg. Foto: Facebook via Abraham Kriel Kindersorg.
Die kunstefees, by Shangri-La Country Hotel op die dorp, is 'n poging om dié kinderhuis se "deurlopende finansiële krisis" tydelik op te los en die kinderhuis se deure oop te hou.
Gerda van der Merwe, uitvoerende hoof, het gesê die kinderhuis het 'n ooreenkoms met die staat dat geld vir die kinders driemaandeliks oorbetaal word. "Ons wag egter dikwels baie lank vir die geld," verduidelik sy. "Ons moes verskeie kere maande lank, sonder enige geld van die staat, die kinderhuis steeds finansieel dra. Die laaste keer het ons vyf maande gewag om geld te kry."
Van der Merwe het gesê hoewel die staat veronderstel is om R2 500 per kind per maand by te dra, kos dit die kinderhuis bykans R5 400 per maand om 'n kind te versorg. Abraham Kriel in Modimolle huisves tans 170 kinders.
"Ek weet nie wat sou gebeur as ons een maand nie die mas kon opkom nie. Die kinders sou heel moontlik moes teruggaan na die omstandighede waaruit hulle in die eerste plek geneem is."
Volgens haar het die kinderhuis tot dusver sy deure oopgehou deur gemeenskapsondersteuning. "Ons kry baie ondersteuning van die gemeenskap. Hulle dra ons verskeie kere wanneer daar bloot nie geld is nie. Die mentorskapprogram dra ook baie by."
Oor die beplande kunstefees sê Van der Merwe "dit gaan 'n kunstefees in elke sin van die woord wees". "Daar is die hele dag uitstallings en ander programme waarna mense kan uitsien."
Benewens 'n tee vir vroue saam met Susan Coetzer (R150) en 'n optrede deur Pedro Kruger (R80) is daar ook 'n konsert onder die sterre saam met Corlea Botha, Anna Davel, Mathys Roets, die Sterling Brothers en Kevin Leo (R100). Daar is ook 'n wynproe-geleentheid vir die wynliefhebbers.
Van die programme wat gratis aangebied word, is onder meer 'n sjokoladedemonstrasie, 'n werksessie om ouers te help om liefde vir lees by hul kinders te kweek en kinderteater.
Kaartjies kan vooraf bespreek word deur Cecile le Roux of Yolande Matthee te bel by 014 717 5264.
Besoek Abraham Kriel Kinderhuis (Modimolle) se Facebook-blad.
Kyk die lewe is duur, maar R5400 per kind klink nie vir my reg nie.
Mag hierdie Kunstefees 100 % suksesvol wees, om hierdie arm kindertjies te help, om nog n kans te kry? Ja well die Staat sal eerder geld mors op dinge wat minder belangrik is, as om te voorsien aan die wat dit regtig nodig het… Ja R5400.00 klink baie Esmarie… maar wat kos s, klere en skool benodighede al? Sterkte aan jul almal by Abraham Kriel, mag God jul bewaar, en help, sodat hierdie deure nog vir baie jare sal oop bly"' Als wat mooi is.
My hart word bitter seer as ek sulke gevalle lees. Waarom doen die blankes soveel moeite waar dit by anderskleurige kleuterskole, weeshuise, bewaarplekke ens. kom? kruip hulle g*t of wat? As mens die tv aanskakel en daar is iets oor die 'agter-geblewenis', wat deur blankes ge-borg word met kos, klere, geld, skole, mediese dienste ens, ja, alles!! ek moes ook 57jr gelede gehelp gewees het want ons het bitter swaar gekry – maar nee, die wittes het dit mos net lekker gehad. So kom julle, steek bietjie julle hande in jul sakke en help die kinderhuis!
Wat my hart bitter seer maak is dat iets so positief soos die berig wat gaan oor 'n helpende hand en na die omsien van Kinders kan verander word in 'n oorlog oor rasse. dit het niks met hierdie saak te doen nie. Word elke dag net meer teleurgestel in mense, kyk na die groter prentjie, Hoop regtig dat die projek 'n groot suskses sal wees en dat die deure vir nog baie lank sal oop wees, want die Vader weet, Iemand moet daar wees vir die Kinders.
Komaan mense, enigeen van bv Pretoria kan vir die dag deurry en die fees bywoon. Daar gaan oulike stalletjies wees en dit is alles vir 'n goeie doel. Ondersteun hul en help hulle!